b'\n_START_ARTICLE_\nKarierna sidra\n_START_PARAGRAPH_\nKarierna sidra so razmeroma trajen skupek vrednot, ki dolo\xc4\x8da kariero. Posamezni zaposleni namre\xc4\x8d na podlagi svoje samopodobe in ciljev oblikujejo razli\xc4\x8dna karierna sidra oziroma motive in vrednote, ki si jih prizadevajo uresni\xc4\x8diti v karieri. Pomembno je, da so ti motivi prepoznani, da jim prilagodimo razvojne na\xc4\x8drte posameznika, saj z zadovoljevanjem dolo\xc4\x8denega kariernega sidra posameznik uresni\xc4\x8duje svojo samopodobo in osebno poslanstvo, zato je s svojim delovnim mestom zadovoljen, kar prepre\xc4\x8duje izgorelost in stres na delovnem mestu. Strokovnjaki namre\xc4\x8d vse bolj ugotavljajo, da je uspe\xc5\xa1en tisti, ki je zadovoljen s svojo izbiro poklica, da lahko uresni\xc4\x8duje osebne vrednote, ima jasne cilje in oblikovano samopodobo (Bre\xc4\x8dko, 2008). Kerierno sidro je tisti dejavnik v posameznikovi predstavi o sebi, ki se mu ne bo odrekel niti takrat, ko bodo pred njim te\xc5\xbeavne odlo\xc4\x8ditve.\n_START_SECTION_\nKarierna sidra in razli\xc4\x8dne generacije\n_START_PARAGRAPH_\n\xc4\x8ce primerjamo karierna sidra pri razli\xc4\x8dnih generacijah (generacijah veteranov, \xc2\xbbbaby boom\xc2\xab, generaciji X in Y), se poka\xc5\xbee, da nara\xc5\xa1\xc4\x8data sidro \xc5\xbeivljenjskega stila in sidro izziva. Pri generaciji X je bil najprej opazen porast sidra \xc5\xbeivljenjskega stila (velika potreba po usklajevanju dru\xc5\xbeinskega in poklicnega \xc5\xbeivljenja). Organizacije, ki se tega zavedajo, so za\xc4\x8dele prilagajati delovno okolje z vidika uravnote\xc5\xbeenja dru\xc5\xbeinskega in poklicnega \xc5\xbeivljenja. Pri generaciji Y poleg tega sidra nara\xc5\xa1\xc4\x8da \xc5\xa1e sidro izziva, k \xc4\x8dimer je najverjetneje pripomogla raznolikost izzivov v okolju ter njihova intenziteta. Pri prilagajanju na tovrstne spremembe imajo najve\xc4\x8d te\xc5\xbeav tradicionalne in velike organizacije, ki tako zamujajo prilo\xc5\xbenost, da bi pridobile nove kadre. Slednji tako raje poi\xc5\xa1\xc4\x8dejo organizacije, ki lahko zadovoljujejo potrebo po izzivu in tudi zabavi.'